**Kedves Márki-Zay Péter!**

Nagy érdeklődéssel és figyelemmel követjük a magyarországi történéseket, és látjuk, hogy az ellenzéki előválasztások lejártával a politikai pártok elkezdték a választási kampányt, amelynek része a külhoni, erdélyi magyarok megkeresése is. Ennek ellenére, hadd hangsúlyozzuk, hogy az erdélyi magyar közösségnek van legitim képviselője. Úgy hívják, hogy Kelemen Hunor. Úgy ildomos, ha őt keresik.

Mindemellett, fontos, és jó lépésnek tartjuk, hogy a magyarországi ellenzék a külhoni magyarokra is figyelmet fordít, meggyőződésünk ugyanis, hogy el kell jönnie annak az időnek, amikor a magyar nemzet sebei begyógyulnak, és a külhoni magyaroknak a nemzethez való tartozását többé nem kérdőjelezi meg senki. Egy magyar nemzet van, és annak mindannyian része vagyunk!

Tisztelettel jelezzük ugyanakkor, hogy az erdélyi magyarok nem felejtették el a népszavazást: december 5-e bűne nem évült el. Csalódást okoz számunkra, hogy Önök úgy gondolják: december 5-e már a múlté. Ez számunkra egyérteműen azt jelzi, hogy Önök nem érzik, milyen súlya és jelentősége volt a népszavazásnak a határon túli magyarság életében. Szeretnénk, ha tudnák: mi nem léptünk át rajta, és ez nem is lehetséges addig, amíg azok, akik a nemzet megosztását természetesnek tartották, Gyurcsány Ferenccel együtt az ellenzéki összefogás részei.

Mi azt gondoljuk, tettekre van szükség ahhoz, hogy elhiggyük, Önöket tényleg érdekli a határon túli magyarok szülőföldön való boldogulása. Érdemi tettekre van szükség ahhoz, hogy a bizalom helyreálljon.

Ugyanakkor, ezelőtt 6 évvel bilincsbe verve vitt el a romániai korrupcióellenes ügyészség több erdélyi, székelyföldi magyar vezetőt: Ráduly Róbert Kálmánt, Csíkszereda akkori polgármesterét, Szőke Domokost, Csíkszereda akkori alpolgármesterét, Mezei Jánost, Gyergyószentmiklós akkori polgármesterét, és sorolhatnánk. Hajnalban a családjukra rontottak, és mint köztörvényes bűnözőket, úgy hurcolták meg ezeket a vezetőket saját közösségük előtt. Később a bíróság kimondta: ártatlanok.

Romániában a Kövesi által vezetett ügyészséget eszközként használták a magyar közösségi vezetők hiteltelenítésére, lefejezésére. Nem éreztük akkor a magyar ellenzék támogatását, nem hallottuk felháborodásukat az önkényes intézkedések kapcsán: akkor nem érkeztek hozzánk megkeresések, együttérző levelek. Felettébb aggasztónak tartjuk, hogy Önök ugyanezt akarják Magyarországon: az ügyészséget politikai célokra használni.

Aggodalommal figyeljük, hogy a hatalmat átvenni kívánó politikai vezetők az alkotmányos rend feloldására készülnek Magyarországon – ez anarchiához vezet. Ez számunkra, akik kisebbségben élünk Romániában, és tudjuk, hogy mit jelent a jogállamiság sérülékenysége, megdöbbentő. Megdöbbentő, hogy egyesek feles jogszabályokkal akarnak kétharmados jogszabályokat megváltoztatni! A mi perspektívánkból ez egy rendkívül nyugtalanító szándék, ugyanis a külhoni magyarok számára elengedhetetlnül fontos a politikailag stabil anyaország.

Mindezek tükrében - bár találkozási szándékát őszintén nagyra értékeljük -, engedje meg, hogy megkeresésére nemmel válaszoljunk. Ugyanakkor szeretnénk hangsúlyozni, hogy a jövő évi országgyűlési választások lejártával minden magyar politikai szervezet képviselőjével tárgyalni fogunk, mert abban hiszünk, hogy a magyar nemzet egységét helyre kell állítani, és közös ügyeinkben közösen kell fellépnünk.

Isten óvja nemzetünket!

Üdvözlettel,

**Antal Árpád-András, Sepsiszentgyörgy polgármestere**

**Borboly Csaba, Hargita Megye Tanácsának elnöke**

**Kereskényi Gábor, Szatmár polgármestere**

**Korodi Attila, Csíkszereda polgármestere**

**Pataki Csaba, Szatmár Megye Tanácsának elnöke**

**Péter Ferenc, Maros Megye Tanácsának elnöke**

**Soós Zoltán, Marosvásárhely polgármestere**

**Tamás Sándor, Kovászna Megye Tanácsának elnöke**